
                                                                                                                                  Άλιμος, 25-10-2026
Η ΑΣΦΑΛΕΙΑ ΜΑΘΗΤΩΝ ΚΑΙ ΕΚΠΑΙΔΕΥΤΙΚΩΝ ΔΕΝ ΜΠΟΡΕΙ ΝΑ ΕΞΑΡΤΑΤΑΙ ΑΠΟ ΤΗΝ ΤΥΧΗ!

Να παρθούν τώρα όλα τα απαραίτητα μέτρα για την ασφάλεια των σχολικών κτιρίων!
Η πτώση μεγάλου τμήματος σοβά από το ταβάνι αίθουσας του 2ου Γυμνασίου Αγίου Δημητρίου, την Τετάρτη 21 Οκτωβρίου, προκαλεί έντονη ανησυχία και αγανάκτηση. Ευτυχώς, εκείνη την ημέρα το σχολείο δεν λειτουργούσε λόγω των πανελλαδικών κινητοποιήσεων και δεν υπήρχαν μαθητές και εκπαιδευτικοί στην αίθουσα.

Το περιστατικό έρχεται να προστεθεί σε μια μακρά αλυσίδα αντίστοιχων επικίνδυνων περιστατικών σε σχολεία όλης της χώρας. Δεν πρόκειται για μεμονωμένα γεγονότα, αλλά για τις συνέπειες της διαχρονικής πολιτικής της υποχρηματοδότησης, της ελλιπούς συντήρησης και της εγκατάλειψης των σχολικών υποδομών.
Η κυβέρνηση, το Υπουργείο Παιδείας και οι αρμόδιες δημοτικές αρχές έχουν σοβαρές ευθύνες για την κατάσταση των σχολικών κτιρίων. Είναι απαράδεκτο, σε μια εποχή τεράστιων επιστημονικών και τεχνολογικών δυνατοτήτων, να μην εξασφαλίζονται ούτε οι στοιχειώδεις όροι ασφάλειας στα σχολεία. Η προστασία της ζωής και της υγείας μαθητών και εκπαιδευτικών δεν μπορεί να αντιμετωπίζεται ως κόστος! Είναι ζήτημα πολιτικών προτεραιοτήτων. Την ώρα που διατίθενται δισεκατομμύρια για πολεμικούς εξοπλισμούς και τη στήριξη μεγάλων επιχειρηματικών ομίλων, οι ανάγκες της δημόσιας εκπαίδευσης και της σχολικής στέγης παραμένουν σε δεύτερη μοίρα.

Συντασσόμαστε με τις ανησυχίες και τα αιτήματα της Ένωσης Γονέων Αγίου Δημητρίου και απαιτούμε:
· Άμεσο, ολοκληρωμένο τεχνικό έλεγχο στο 2ο Γυμνάσιο Αγίου Δημητρίου, με έγγραφη έκθεση αρμόδιων μηχανικών για την ασφάλεια του κτιρίου και άμεση αποκατάσταση των προβλημάτων. Δεν αρκεί ένας απλός οπτικός έλεγχος.

· Να πραγματοποιηθούν σε όλα τα σχολικά κτίρια ουσιαστικοί έλεγχοι στατικής επάρκειας, αντισεισμικής προστασίας, υγρομόνωσης και στεγανότητας, ηλεκτρολογικών εγκαταστάσεων και πυρασφάλειας, καθώς και να εκδοθούν όλα τα απαραίτητα πιστοποιητικά.
· Να δημιουργηθεί και να τηρείται Μητρώο Ελέγχων, Επισκευών και Συντήρησης για κάθε σχολικό κτίριο, με συγκεκριμένα χρονοδιαγράμματα αποκατάστασης των προβλημάτων και πλήρη ενημέρωση των συλλόγων διδασκόντων και γονέων.

· Γενναία αύξηση της κρατικής χρηματοδότησης για τη συντήρηση, επισκευή και αναβάθμιση των σχολείων, με επαρκές μόνιμο προσωπικό στις αρμόδιες τεχνικές υπηρεσίες.

Δεν θα συμβιβαστούμε με την κατάσταση αυτή! Δεν θα περιμένουμε να συμβεί κάποιο σοβαρό ατύχημα για να ληφθούν τα αναγκαία μέτρα!
Η ασφάλεια μαθητών και εκπαιδευτικών είναι αδιαπραγμάτευτη. Διεκδικούμε σύγχρονα και ασφαλή σχολεία, που να ανταποκρίνονται στις μορφωτικές ανάγκες των παιδιών και στις ανάγκες των εκπαιδευτικών.

